**NACRT PRIJEDLOGA**

**ZAKONA O PROVEDBI UREDBE (EU) 2023/1542**

**O BATERIJAMA I OTPADNIM BATERIJAMA**

Članak 1.

(1) Ovim Zakonom se osigurava provedba Uredbe (EU) 2023/1542 Europskog parlamenta i Vijeća od 12. srpnja 2023. o baterijama i otpadnim baterijama, izmjeni direktive 2008/98/EZ i Uredbe (EU) 2019/1020 te stavljanju izvan snage Direktive 2006/66/EZ (SL L191, 28.7.2023) (u daljnjem tekstu: Uredba (EU) 2023/1542).

(2) Ovim Zakonom u hrvatsko zakonodavstvo preuzima se Direktiva 2008/98/EZ Europskog parlamenta i Vijeća od 19. studenoga 2008. o otpadu i stavljanju izvan snage određenih direktiva (SL L 312, 22. 11. 2008.) kako je posljednji put izmijenjena Uredbom (EU) 2023/1542.

(3) Ovim Zakonom utvrđuju se nadležna tijela, ovlasti nadležnih tijela i prekršajne odredbe za provedbu Uredba (EU) 2023/1542.

Članak 2.

Izrazi koji se koriste u ovom Zakonu imaju značenje utvrđeno Uredbom (EU) 2023/1542, zakonima kojima se uređuje gospodarenje otpadom i propisima donesenim temeljem tih zakona.

Članak 3.

(1) Ministarstvo nadležno za gospodarstvo je „tijelo koje provodi prijavljivanje“ i nadležno je za utvrđivanje i provedbu postupaka potrebnih za ocjenjivanje i prijavu tijela za ocjenjivanje sukladnosti.

(2) Hrvatska akreditacijska agencija je „nacionalno akreditacijsko tijelo“ koje provodi ocjenjivanje i nadzor prijavljenih tijela, uključujući njihovu usklađenost s člankom 27. Uredbe (EU) 2023/1542, u skladu s člankom 22. stavkom 1. Uredbe (EU) 2023/1542.

(3) Na pitanja prijavljivanja tijela za ocjenjivanje sukladnosti na odgovarajući način se primjenjuju odredbe posebnog propisa koji uređuje prijavljivanje tijela za ocjenjivanje sukladnosti.

(4) Ministarstvo nadležno za zdravstvo je nadležno za postupanja u svezi dosjea za uvođenje ograničenja iz članka 86. Uredbe (EU) 2023/1542.

(5) Ograničenje za tvari na razini Republike Hrvatske iz članka 86. Uredbe (EU) 2023/1542 provodi se naredbom ministra nadležnog za zdravstvo.

Članak 4.

(1) „Prijavljeno tijelo“, iz članka 25. Uredbe (EU) 2023/1542 donosi rješenje o ocjeni sukladnosti, donošenju i povlačenju odobrenja, te o zahtjevu za poduzimanje odgovarajućih korektivnih mjera u skladu s člankom 33. Uredbe (EU) 2023/1542.

(2) Na odluku iz stavka 1. ovoga članka ne može se izjaviti žalba, ali se može pokrenuti upravni spor.

Članak 5.

(1) „Organizacija za kontrolu odgovornosti proizvođača“ je Fond za zaštitu okoliša i energetsku učinkovitost.

(2) Registar proizvođača, iz članka 55. Uredbe (EU) 2023/1542 uspostavlja se u sklopu Registra proizvođača s proširenom odgovornosti propisanom posebnim propisom koji uređuje gospodarenje otpadom.

(3) Fond za zaštitu okoliša i energetsku učinkovitost osigurava sakupljanje i obradu baterija u skladu s člankom 59., 60., 61. i 70. Uredbe (EU) 2023/1542.

(4) Fond za zaštitu okoliša i energetsku učinkovitost putem registra iz stavka 2. ovoga članka uspostavlja elektronički sustav u skladu s člankom 75. stavkom 8. Uredbe (EU) 2023/1542.

Članak 6.

(1) Ministarstvo nadležno za zaštitu okoliša izdaje Fondu za zaštitu okoliša i energetsku učinkovitost ovlaštenja u skladu s člankom 58. Uredbe (EU) 2023/1542.

(2) Ovlaštenje iz stavka 1. ovoga članka nije upravni akt.

(3) Ministarstvo nadležno za zaštitu okoliša donosi rješenje o provedbi članka 69. stavaka 3. Uredbe (EU) 2023/1542.

(4) Protiv rješenja iz stavka 3. ovoga članka žalba nije dopuštena, ali se može pokrenuti upravni spor.

(5) Ministarstvo nadležno za zaštitu okoliša provodi istraživanje iz članka 69. stavka 5. Uredbe (EU) 2023/1542 i izvješćuje Komisiju u skladu s člankom 76. Uredbe (EU) 2023/1542.

Članak 7.

(1) Inspekcijski nadzor nad primjenom ovoga Zakona, propisa donesenih na temelju ovoga Zakona i Uredbe (EU) 2023/1542 provodi Državni inspektorat, ako ovim Zakonom nije drukčije propisano.

(2) Nadzor nad primjenom ovoga Zakona, propisa donesenih na temelju ovoga Zakona i Uredbe (EU) 2023/1542 u dijelu koji se odnosi na obveze proizvođača, zahtjeve u pogledu održivosti, sigurnosti, označavanja i informacija za baterije provode ovlaštene službene osobe Ministarstva financija, Carinske uprave (u daljnjem tekstu Carinske uprave).

(3) Nadzor nad provedbom obveza propisanih člankom 64. Uredbe (EU) 2023/1542 obavlja služba nadležna za komunalni red jedinice lokalne samouprave (komunalni redar) pri čemu se na odgovarajući način primjenjuju ovlasti propisane posebnim propisom koji uređuje gospodarenje otpadom.

(4) Carinska uprava je „tijelo za nadzor tržišta“.

(5) Carinska uprava rješenjem može:

- zabraniti ili ograničiti stavljanje na raspolaganje neusklađenih baterija

- zahtijevati da odgovarajuća osoba ukloni neusklađenost ako gospodarski subjekt ne ispunjava obveze dužne pažnje sukladno člancima 48., 49. i 50. Uredbe (EU) 2023/1542 i

- narediti povlačenje ili opoziv neusklađene baterije s tržišta Republike Hrvatske.

(6) Protiv rješenja iz stavka 5. ovoga članka žalba nije dopuštena, ali se može pokrenuti upravni spor.

(7) Žalba izjavljena protiv rješenja iz stavka 6. ovoga članka ne odgađa izvršenje rješenja.

Članak 8.

(1) Ako Carinska uprava ili Državni inspektorat ili komunalni redar u obavljenom nadzoru utvrdi da je povredom odredbi Uredbe (EU) 2023/1542 i ovoga Zakona počinjen prekršaj i/ili kazneno djelo, obvezan je najkasnije u roku od 15 dana od dana završetka nadzora podnijeti optužni prijedlog i/ili prijavu nadležnom tijelu.

(2) U provedbi inspekcijskog nadzora Carinska uprava ili Državni inspektorat nadziranoj osobi rješenjem naređuje otklanjanje nedostataka i nepravilnosti ako utvrdi da nadzirana osoba ne radi u skladu s ovim Zakonom i Uredbom.

(3) Ako nadzirana osoba ne postupi po rješenju iz stavka 2. ovoga članka, prisiliti će se na izvršenje novčanom kaznom sukladno zakonu kojim se uređuje opći upravni postupak.

 (4) Protiv rješenja iz stavka 2. ovoga članka žalba nije dopuštena, ali se može pokrenuti upravni spor.

(5) Žalba izjavljena protiv rješenja iz stavka 4. ovoga članka ne odgađa izvršenje rješenja.

Članak 9.

 (1) Novčanom kaznom u iznosu od 3.000,00 do 30.000,00 € kazniti će se za prekršaj pravna i fizička osoba - obrtnik koja:

- stavlja na tržište ili u uporabu baterije koje ne ispunjavaju zahtjeve sukladno članku 5. Uredbe (EU) 2023/1542

- stavlja na tržište proizvode koji sadržavaju prijenosne baterije ili baterije za laka prijevozna sredstva na način koji nije sukladan članku 11. Uredbe (EU) 2023/1542

- stavlja na tržište ili u uporabu baterije koje nemaju oznaku u skladu s člankom 13. odnosno člankom 14. Uredbe (EU) 2023/1542

- stavlja na tržište ili u uporabu baterije bez EU izjave o sukladnosti na način propisan člankom 18. Uredbe (EU) 2023/1542

- stavlja na tržište ili u uporabu baterije na način koji nije sukladan članku 19. ili članku 20. Uredbe (EU) 2023/1542

- je izrađivač i pri stavljanju baterije na tržište ili u uporabu ne osigura ispunjenje zahtjeva iz članka 38. Uredbe (EU) 2023/1542

- je dobavljač baterijskih članaka odnosno baterijskih modula i ne ispuni obveze iz članka 39. Uredbe (EU) 2023/1542

- je ovlašteni zastupnik i ne ispuni obveze iz članka 40. Uredbe (EU) 2023/1542

- je uvoznik i ne ispuni obveze iz članka 41. Uredbe (EU) 2023/1542

- je distributer i ne ispuni obveze iz članka 42. Uredbe (EU) 2023/1542

- je pružatelj usluga provođenja narudžbi i ne ispuni obveze iz članka 43. Uredbe (EU) 2023/1542

- je gospodarski subjekt i ne ispuni obvezu iz članka 46., 48. 49., 50. ili 52. Uredbe (EU) 2023/1542

- je proizvođač i ne ispuni obvezu iz članka 56. Uredbe (EU) 2023/1542

- je distributer i ne ispuni obveze iz članka 62. Uredbe (EU) 2023/1542

- je krajnji korisnik i ne ispuni obveze iz članka 64. Uredbe (EU) 2023/1542

- je subjekt koji upravlja postrojenjem za obradu otpada i ne ispuni obvezu iz članka 65. Uredbe (EU) 2023/1542

- obradi sakupljene baterije na način koji nije u skladu s člankom 70. Uredbe (EU) 2023/1542

- posjednik otpadne baterije i ne ispuni obvezu iz članka 73. Uredbe (EU) 2023/1542

- je proizvođač i ne ispunjava obveze iz članka 74. stavka 3. Uredbe (EU) 2023/1542

- je distributer i ne ispunjava obveze iz članka 74. stavka 4. Uredbe (EU) 2023/1542

- je gospodarski subjekt koji stavlja na tržište bateriju i ne ispuni obvezu iz članka 77. Uredbe (EU) 2023/1542 ili ju ispuni na način koji nije u skladu sa člankom 78. Uredbe (EU) 2023/1542

- je gospodarski subjekt i ne ispuni obvezu iz članka 79. stavka 3. Uredbe (EU) 2023/1542

(2) Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu od 1.500,00 do 30.000,00 €.

(3) Za prekršaje iz stavka 1. ovoga članka kaznit će se fizička osoba novčanom kaznom od 1.500,00 do 30.000,00 €.

 (4) Novčanom kaznom u iznosu od 500,00 do 1.000,00 € kaznit će se gospodarski subjekt koji stavlja na tržište ili u uporabu bateriju pri čemu postoji formalna neusklađenost iz članka 83. stavka 1. Uredbe (EU) 2023/1542.

(5) Novčanom kaznom u iznosu od 300,00 do 1.000,00 € kazniti će se za prekršaj fizička osoba koja je krajnji korisnik i koja nije ispunila obveze iz članka 64. Uredbe (EU) 2023/1542.

*Prijelazne i završne odredbe*

Članak 10.

 (1) Ministarstvo nadležno za zaštitu okoliša obvezno je uskladiti poseban propis koji uređuje gospodarenje otpadom i poseban propis koji uređuje gospodarenje posebnim kategorijama otpada u dijelu koji uređuje baterije i otpadne baterije, sa ovim Zakonom i Uredbom (EU) 2023/1542 do18. kolovoza 2025. godine.

(2) Fond za zaštitu okoliša i energetsku učinkovitost obvezan je ishoditi ovlaštenje iz članka 6. ovoga Zakona i uskladiti postojeće ugovore koji uređuju usluge sakupljanja i obrade baterija s ovim Zakonom i Uredbom (EU) 2023/1542 do18. kolovoza 2025. godine.

(3) Fond i Financijska agencija obvezi su uskladiti Registar proizvođača s proširenom odgovornosti, propisan posebnim propisom koji uređuje gospodarenje otpadom, sa ovim Zakonom i Uredbom (EU) 2023/1542 do18. kolovoza 2025. godine.

Članak 11.

(1) Osoba koja je ovlaštena gospodariti otpadom koji uključuje otpadne baterije, temeljem dozvole za gospodarenje otpadom ili upisa u Očevidnik sakupljača i oporabitelja ili upisa u Evidenciju reciklažnih dvorišta, sukladno posebnom propisu koji uređuje gospodarenje otpadom, dužna se uskladiti sa ovim Zakonom i Uredbom (EU) 2023/1542 do 18. kolovoza 2025. godine.

(2) Tijelo nadležno za rješavanje o zahtjevu za izdavanje dozvole za gospodarenje otpadom i upisu Očevidnik sakupljača i oporabitelja, sukladno posebnom propisu koji uređuje gospodarenje otpadom rješenjem će ukinuti dozvolu za gospodarenje otpadom, odnosno rješenjem će brisati osobu iz Očevidnika sakupljača i oporabitelja koja ne ispuni obvezu iz stavka 1. ovoga članka.

(3) Protiv rješenja iz stavka 2. ovoga članka na odgovarajući način primjenjuju se odredbe posebnog propisa koji uređuje gospodarenje otpadom u dijelu koji uređuje dozvolu za gospodarenje otpadom i upis u Očevidnik sakupljača i oporabitelja.

Članak 12.

Ovaj Zakon stupa na snagu osmoga dana od dana objave u „Narodnim novinama“.